ตลาดหุ้นเอเชียทะยานขึ้นเช้านี้ หลังวิกฤตหนี้กรีซส่งสัญญาณคลี่คลาย
ตลาดหุ้นเอเชียปรับตัวเพิ่มขึ้นในช่วงเช้าวันนี้ โดยได้รับแรงหนุนจากตลาดหุ้นนิวยอร์กที่ปิดพุ่งขึ้นเมื่อคืนนี้ หลังจากมีสัญญาณในด้านบวกเกี่ยวกับวิกฤตหนี้กรีซ
11 มิ.ย. 2558

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ โดยได้รับแรงหนุนจากตลาดหุ้นนิวยอร์กที่ปิดพุ่งขึ้นเมื่อคืนนี้ หลังจากมีสัญญาณในด้านบวกเกี่ยวกับวิกฤตหนี้กรีซ
โดยดัชนี MSCI Asia Pacific เพิ่มขึ้น 0.4% แตะ 147.54 จุด เมื่อเวลาประมาณ 9.00 น.ตามเวลาโตเกียว
สำหรับดัชนี NIKKEI 225 ตลาดหุ้นญี่ปุ่นเปิดวันนี้ที่ 20,183.61 จุด เพิ่มขึ้น 137.25 จุด, ดัชนี SSE Composite ตลาดหุ้นจีนเปิดวันนี้ที่ 5,101.44 จุด ลดลง 4.60 จุด, ดัชนี HSI ตลาดหุ้นฮ่องกงเปิดวันนี้ที่ 26,938.15 จุด เพิ่มขึ้น 250.51 จุด, ดัชนี TAIEX ตลาดหุ้นไต้หวันเปิดวันนี้ที่ 9,330.99 จุด เพิ่มขึ้น 32.49 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,065.07 จุด เพิ่มขึ้น 13.75 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,338.30 จุด เพิ่มขึ้น 12.53 จุด และดัชนี FBMKLCI ตลาดหุ้นมาเลเซียเปิดวันนี้ที่ 1,744.77 จุด เพิ่มขึ้น 9.14 จุด
ขณะที่ตลาดหุ้นเอเชียได้รับแรงหนุนจากสัญญาณด้านบวกของการเจรจาหนี้กรีซ โดยสื่อต่างประเทศรายงานว่า นางอังเกล่า แมร์เคล นายกรัฐมนตรีเยอรมนี อาจจะยอมรับเงื่อนไขการปฏิรูปเศรษฐกิจของกรีซอย่างน้อย 1 เงื่อนไข ซึ่งถือเป็นข้อกำหนดที่กลุ่มเจ้าหนี้จะใช้ประกอบการตัดสินใจในการให้ความช่วยเหลือกรีซ
นอกจากนี้ ยังมีสัญญาณด้านบวกว่า นายกรัฐมนตรีเยอรมนี และประธานาธิบดีฟรองซัวส์ ออลลองด์ ของฝรั่งเศส อาจจะเต็มใจพบปะหารือกับนายอเล็กซิส ซิปราส นายกรัฐมนตรีกรีซ นอกรอบการประชุมสุดยอดสหภาพยุโรป-ละตินอเมริกา ที่กรุงบรัสเซลส์ ประเทศเบลเยียม
ทั้งนี้ สัญญาณบวกดังกล่าวได้ช่วยบรรเทาความวิตกกังวลเกี่ยวกับการผิดนัดชำระหนี้ของกรีซและความเสี่ยงที่กรีซจะถูกบีบให้ออกจากการเป็นสมาชิกยูโรโซน เนื่องจากเยอรมนีเป็นประเทศที่มีส่วนในการให้ความช่วยเหลือทางการเงินแก่กรีซมากที่สุด โดยกรีซมีเวลาอีก 3 สัปดาห์ที่จะสรุปข้อตกลงกับเจ้าหนี้ให้ได้ก่อนที่โครงการให้ความช่วยเหลือทางการเงินในปัจจุบันจะสิ้นสุดลง